b'\n_START_ARTICLE_\nKompanjong-kavaleriet\n_START_PARAGRAPH_\nKompanjong-kavaleriet (gresk: \xe1\xbc\x91\xcf\x84\xce\xb1\xe1\xbf\x96\xcf\x81\xce\xbf\xce\xb9, hetairoi, \xc2\xabkompanjongene\xc2\xbb eller \xc2\xabf\xc3\xb8lgesvennene\xc2\xbb) henviser til et elitekavaleri i den makedonske h\xc3\xa6ren fra tiden til Filip II og som oppn\xc3\xa5dde sin st\xc3\xb8rste prestisje under hans s\xc3\xb8nn Aleksander den store. De ble ansett som det beste kavaleriet i den antikke verden, og det f\xc3\xb8rste kjente sjokkavaleri, selv om det er et langt senere begrep, med den hensikt \xc3\xa5 angripe for \xc3\xa5 trenge gjennom fiendens forsvarslinjer.\n_START_SECTION_\nEtymologi\n_START_PARAGRAPH_\nNavnet p\xc3\xa5 den milit\xc3\xa6re enhet, kompanjong-kavaleriet, er avledet av betegnelsen hetairoi, de som sto n\xc3\xa6r kongen (kompanjongene eller f\xc3\xb8lgesvennene). Hetairoi kunne v\xc3\xa6re medlemmer av det makedonske adelen eller hvilken som helst person av gresk opprinnelse som hadde tillit og vennskapet til den makedonske kongen._NEWLINE_Personlig status ved det makedonske hoff var definert ved forholdet eller vennskapet til kongen. Hetairoi var f\xc3\xb8rst en elite ettersom de var kongens venner eller f\xc3\xb8lgesvenner. De fungerte b\xc3\xa5de som hans r\xc3\xa5dgivere og statsmenn som kongens eget kavaleri. Etter hvert som staten vokste og ble st\xc3\xb8rre, s\xc3\xa5ledes vokste ogs\xc3\xa5 antallet f\xc3\xb8lgesvenner. Under Filip II, ca 340 f.Kr., var det rundt 800 av dem, i prinsippet personlig utvalgt av kongen. Med st\xc3\xb8rre antall kunne ikke alle st\xc3\xa5 kongen like n\xc3\xa6rt; et utvalg av disse fungerte som kompanjonger, n\xc3\xa6re f\xc3\xb8lgesvenner, som b\xc3\xa5de fungerte som personlige r\xc3\xa5dgivere og som den n\xc3\xa6rmeste livvakten, og s\xc3\xa5ledes fungerte som et primitivt statsr\xc3\xa5d._NEWLINE_Betegnelsen hetairoi ble derimot benyttet av antikkens forfattere b\xc3\xa5de om kongens hoffolk, f\xc3\xb8lgesvenner, det v\xc3\xa6re seg r\xc3\xa5dgivere, gjester og de h\xc3\xa6rf\xc3\xb8rere som hadde st\xc3\xb8rste tillit. Tidvis er det uklart hvilke type hetairoi eller f\xc3\xb8lgesvenn som menes, om det er en ved hoffet eller en kavalerist._NEWLINE_Hetairideia (gresk: \xe1\xbc\x99\xcf\x84\xce\xb1\xce\xb9\xcf\x81\xce\xaf\xce\xb4\xce\xb5\xce\xb9\xce\xb1) var en festival hvor det hellige forholdet som knyttet kongen og hans kompanjonger sammen ble feiret. Evripides, den feirede athenske dramatikeren, ble \xc3\xa6ret som en hetairos av den makedonske kong Arkelaos. De kongelige venner (filoi) eller kongens f\xc3\xb8lgesvenner (basilikoi hetairoi) ble navngitt for livet av kongen blant det makedonske aristokrati._NEWLINE_Utvalgte kompanjonger, hetairoi, utgjorde elitestyrkene for kongen, og et utvalg av disse fungerte ogs\xc3\xa5 som hans livvaktstyrke, somatophylakes. Livvakten besto av sju utvalgte menn, trukket fra den makedonske adelen, som ogs\xc3\xa5 holdt framskutte posisjoner som h\xc3\xa6rf\xc3\xb8rere eller offiserer. Under Aleksander var mange av disse f\xc3\xb8lgesvenner som han hadde vokst opp sammen med.\n_START_SECTION_\nKavaleriets utstyr\n_START_PARAGRAPH_\nKompanjong-kavaleriet ville f\xc3\xa5 de beste hestene og de beste v\xc3\xa5pnene som var tilgjengelig. P\xc3\xa5 Aleksanders tid ville v\xc3\xa6re av dem b\xc3\xa6re en xyston (\xce\xbe\xcf\x85\xcf\x83\xcf\x84\xcf\x8c\xce\xbd), spyd eller kastespyd, og bar anatomisk kyrass av bronse eller linothorax (brystharnisk, antagelig av lettere materiale som l\xc3\xa6r), skulderplater og boiotisk hjelm, men benyttet ikke skjold. En kopis (\xce\xba\xce\xbf\xcf\x80\xce\xaf\xcf\x82), et buet, flengende sverd, eller en xiphos (\xce\xbe\xce\xaf\xcf\x86\xce\xbf\xcf\x82), et rett sverd for \xc3\xa5 kutte og stikke, ble ogs\xc3\xa5 benyttet for n\xc3\xa6rkamp. Hver hest var ogs\xc3\xa5 delvis beskyttet.\n_START_SECTION_\nKamp og taktikk\n_START_PARAGRAPH_\nKompanjong-kavaleriet ble brukt sammen med Aleksanders makedonske falanks. Falanksen ville holde fienden p\xc3\xa5 plass og s\xc3\xa5 ville kompanjong-kavaleriet angripe fienden p\xc3\xa5 flanken. Aleksander ville lede angrepet med sitt kavaleri, vanligvis i kileformasjon. Disse troppene ville ogs\xc3\xa5 beskytte flankene til den makedonske linjen i slag. Som tungt kavaleri var kompanjongene Aleksander den stores viktigste arm i slag.'